google/wiki40b huggingface dataset:
Εναλλακτική ιατρική

Ο όρος εναλλακτική ιατρική χρησιμοποιείται για να περιγράψει θεραπευτικές πρακτικές που φέρονται να έχουν τα ίδια θεραπευτικά αποτελέσματα με την ιατρική αλλά δεν έχουν αποδειχτεί μέσω της επιστημονικής μεθόδου, δεν έχουν αποδειχθεί ή δεν μπορούν να αποδειχθούν από τη φύση τους. Οι πρακτικές που καλύπτονται από τον όρο δεν είναι σαφώς καθορισμένες και συχνά δεν καθορίζονται με συνέπεια στη βιβλιογραφία. Σύμφωνα με το Αμερικανικό Εθνικό Κέντρο Συμπληρωματικής και Εναλλακτικής Ιατρικής (National Center of Complementary and Alternative Medicine, NCCAM), ο όρος περιλαμβάνει διάφορα είδη ιατρικών πρακτικών που δεν θεωρούνται τμήμα της σύγχρονης συμβατικής ιατρικής. Συμβατικά, κύριες πρακτικές που περιγράφονται με τον όρο είναι η ομοιοπαθητική, η παραδοσιακή κινεζική ιατρική, η ιριδολογία, η ρεφλεξολογία, η αγιουρβεδική ιατρική, η χειροπρακτική, το ρέικι  , η παραψυχολογία και η βοτανοθεραπεία. 
Η πλειονότητα των εναλλακτικών ιατρικών πρακτικών χαρακτηρίζονται ως ολιστικές, προσεγγίζοντας τα φυσικά, πνευματικά και συναισθηματικά χαρακτηριστικά του ασθενούς. Η συμπληρωματική και εναλλακτική ιατρική περιλαμβάνει πρακτικές οι οποίες έχουν συχνά πνευματική, μεταφυσική ή θρησκευτική βάση, μη αποδεδειγμένες ή ελεγμένες πρακτικές ή γνώσεις, οι οποίες δεν προέρχονται από την παραδοσιακή ευρωπαϊκή ιατρική, ή άλλες εναλλακτικές θεραπευτικές προσεγγίσεις. Για κάποιες από τις πρακτικές, όπως για την ομοιοπαθητική, ακαδημίες και εθνικοί οργανισμοί υγείας, έχουν χαρακτηριστεί ρητά ως ψευδοεπιστήμη και δεν επιτρέπεται ο χαρακτηρισμός τους ως ιατρικής αλλά ως εναλλακτικής θεραπείας.
Ιερός Ναός Μεταμορφώσεως του Σωτήρος Χριστιανουπόλεως

Στους δυτικούς πρόποδες του όρους Αιγάλεω και σε απόσταση περίπου 12 χιλιομέτρων από τα Φιλιατρά δεσπόζει ο μεγαλοπρεπής βυζαντινός Ιερός Ναός της Μεταμόρφωσης του Σωτήρα του χωριού της Χριστιανούπολης, το οποίο υπάγεται στον Δήμο Τριφυλίας της Μεσσηνίας. 
Ο ναός αυτός, ο οποίος σήμερα υπάγεται στην Ιερά Μητρόπολη Τριφυλίας και Ολυμπίας, ανεγέρθηκε, προς τα τέλη του 11ου αιώνα, όταν η απλή επισκοπή Χριστιανουπόλεως προήχθη σε Μητρόπολη. Πιθανολογείται, από τα ευρήματα που υπάρχουν στην περιοχή του χωριού, ότι ανεγέρθηκε πάνω ή κοντά στα ερείπια αρχαίου ναού του «Σωτήρος Διός». 
Ο ναός ανήκει τυπολογικά στους σύνθετους οκταγωνικούς με νάρθηκα. Βόρεια και νότια του κεντρικού τρουλαίου τμήματος αναπτύσσονται διώροφοι πλευρικοί χώροι, ενώ διαθέτει πολλά και μεγάλα παράθυρα ποικίλης μορφής. Η τοιχοποιία του ναού είναι ιδιαίτερα επιμελημένη και ακολουθεί το πλινθοπερίκλειστο σύστημα δόμησης.
Θεωρείται από τους πιο σημαντικούς βυζαντινούς ναούς του Μωριά, εξ' ού και η λαϊκή ρήση, «Αγιά Σωτήρα στο Μωριά και Αγιά Σοφιά στην Πόλη», που έλεγαν οι απλοί πιστοί, οι οποίοι ήθελαν προφανώς να κάνουν σύγκριση ως προς την κατασκευή και το μέγεθος, με τον ναό της Αγιά Σοφιάς στην Κωνσταντινούπολη. 
Ο ναός αυτός λειτουργούσε ανελλιπώς μέχρι το έτος 1825, αλλά γνώρισε καταστροφές από την εκστρατεία του Ιμπραήμ-Πασά στην Πελοπόννησο, αλλά και από τον σεισμό του 1886, που συγκλόνισε την περιοχή της Τριφυλίας και είχε ως αποτέλεσμα να καταρρεύσει ο τρούλος και η νότια πλευρά του ναού αυτού. Το έτος 1921 κηρύχθηκε προστατευόμενο μνημείο. Το έτος 1938 το Υπουργείο Παιδείας και Θρησκευμάτων αποφάσισε να αναστηλώσει τον καταστραμμένο ναό, αλλά με την έναρξη του Β΄ Παγκοσμίου Πολέμου, διεκόπηκαν αναγκαστικά οι εργασίες, για να συνεχισθούν και πάλι από το 1948 ως το 1950 και μεταγενέστερα οι εργασίες συνεχίστηκαν μέχρι το 2014 που ολοκληρώθηκε η αναστήλωση του μνημείου αυτού.
OCaml

Objective Caml (OCaml, προφέρεται «Οκάμελ»), ή Αντικειμενοστρεφής Caml, είναι η κύρια υλοποίηση της γλώσσας προγραμματισμού Caml, η οποία δημιουργήθηκε από τον Ξαβιέ Λερουά, τον Ζερόμ Βουιγιόν, τον Νταμιέν Ντολιγιέ, Ντιντιέ Ρεμύ και άλλους, το 1996. Η OCaml είναι λογισμικό ανοικτού κώδικα, η διαχείριση και διατήρηση του οποίου γίνεται κυρίως από το INRIA.
Η γλώσσα OCaml επεκτείνει τον πυρήνα της γλώσσας Caml με αντικειμενοστρεφή στοιχεία.
Τα εργαλεία προγραμματισμού της OCaml περιλαμβάνουν έναν διαδραστικό (interactive) διερμηνέα, έναν μεταγλωττιστή bytecode και έναν μεταγλωττιστή κώδικα μηχανής. Διαθέτει μεγάλη βιβλιοθήκη που την κάνει χρήσιμη για πολλές από τις ίδιες εφαρμογές όπως η Python ή η Perl, καθώς και ένα εύρωστο σύστημα modules και αντικειμενοστραφείς προγραμματιστικές δομές που την κάνουν χρήσιμη και για μεγάλες εφαρμογές.
Η OCaml είναι ο διάδοχος της Caml Light και αποτελεί μέλος της οικογένειας των γλωσσών προγραμματισμού που κατάγονται από την ML. Τα αρχικά CAML αρχικά σήμαιναν Categorical Abstract Machine Language, αν και η OCaml δεν ακολουθεί την ίδια αφαιρετική μηχανή.
H F# είναι μια διάλεκτος της OCaml (με αρκετές αλλαγές), που εκτελείται στην πλατφόρμα .NET της Microsoft.
Συνάρθρωση

Η συνάρθρωση είναι τρόπος σύνδεσης των σκελετικών οστών, που δεν επιτρέπει καμία κίνηση (π.χ. λεκάνη ) ή επιτρέπει πολύ περιορισμένες κινήσεις (π.χ. σπονδυλική στήλη). Οι συναρθρώσεις στην πλειονότητά τους είναι ινώδεις, δηλ. συνίστανται από πυκνό συνδετικό ιστό αποτελούμενο κυρίως από κολλαγόνο. Οι ραφές των κρανιακών οστών και οι γομφώσεις είναι τύποι συνάρθρωσης.
Ονήσιλος Σωτήρας 2014

Ιστορία

Ο Ονήσιλος ιδρύθηκε το 2014 για να πάρει την θέση του Κέντρου Νέων Ονήσιλος Σωτήρας, ο οποίος διαλύθηκε την ίδια χρονιά λόγω οικονομικών προβλημάτων.  Το όνομα της ομάδας προέρχεται από τον βασιλιά της Σαλαμίνας της Κύπρου, τον Ονήσιλο, που έζησε κατά τα τέλη του 6ου και τις αρχές του 5ου  αιώνα π.Χ., ο οποίος προσπάθησε να απελευθερώσει το νησί από τους Πέρσες. Χρώματα της ομάδας είναι το πράσινο και το άσπρο.
Δημοκρατική Νεολαία Λαμπράκη

Η Δημοκρατική Νεολαία Λαμπράκη υπήρξε η συνέχεια ενδυνάμωσης και δράσης της ελληνικής αριστερής νεολαίας. Προηγείται η ίδρυση της Δημοκρατικής Κίνησης Νέων Γρηγόρης Λαμπράκης στις 8 Ιουνίου του 1963, μετά τη δολοφονία του Γρηγόρη Λαμπράκη στη Θεσσαλονίκη στις 22 Μαΐου του 1963.
Στις 14 Σεπτεμβρίου του 1964, 15 μήνες αργότερα, προκύπτει η Δημοκρατική Νεολαία Λαμπράκη από τη συγχώνευση της Νεολαίας της ΕΔΑ και της ΔΚΝΓΛ. Στο ιδρυτικό συνέδριο της ΔΝΑ που γίνεται το 1965 η ΔΝΛ είναι η μεγαλύτερη πολιτική οργάνωση νεολαίας μετά την ΕΠΟΝ. Στις 15 του Μάρτη πραγματοποιεί το Α' ιδρυτικό συνέδριο. Πρώτος πρόεδρος της ΔΝΛ εκλέγεται ο Μίκης Θεοδωράκης.
Αντόνιο Μασκαρένιας Μοντέιρο

Βιογραφία

Γεννήθηκε στις 16 Φεβρουαρίου 1944 στο νησί Σάντα Καταρίνα. Ήταν μέλος του Ιδρύματος Παγκόσμιας Ηγεσίας, ενός οργανισμού που προωθεί την ορθή διοίκηση ανά τον κόσμο .

Πολιτική καριέρα

Ο Μοντέιρο εξελέγη για πρώτη φορά πρόεδρος στις πολυκομματικές προεδρικές εκλογές στις 17 Φεβρουαρίου του 1991 με το 73,5% των ψήφων. Στις 18 Φεβρουαρίου του 1996 κέρδισε ξανά στις προεδρικές εκλογές εκείνης της χρονιάς με 80% και υπηρέτησε και δεύτερη συνεχή προεδρική θητεία. Δε θέλησε να διεκδικήσει και τρίτη θητεία στο ύπατο αξίωμα της χώρας του.
Κυβέρνησε από τις 22 Μαρτίου του 1991 ως τις 22 Μαρτίου του 2001. Τον διαδέχθηκε στην προεδρία ο Πέντρο Πίρες.

Πρόβλημα με αξίωμα στο Ανατολικό Τιμόρ

Στις 19 Σεπτεμβρίου του 2006 ανακοινώθηκε ότι ο Μοντέιρο θα διαδεχόταν τον Σουκεχίρο Χασεγκάουα στη θέση του επικεφαλής της ειρηνευτικής αποστολής των Ηνωμένων Εθνών στο Ανατολικό Τιμόρ. Η είδηση για το διορισμό του Μοντέιρο επέφερε αυστηρή κριτική στο Ανατολικό Τιμόρ, κυρίως για το λόγο ότι ο πολιτικός από το Πράσινο Ακρωτήριο ήξερε πολύ λίγα αγγλικά. Λίγες ημέρες μετά, στις 25 Σεπτεμβρίου, ο ίδιος ο Μοντέιρο ανακοίνωσε ότι δεν θα δεχόταν το διορισμό.

Προσωπική ζωή

Η σύζυγός του, η Αντονίνα Μασκαρένιας Μοντέιρο, γνωστή ευρέως ως "Τούνα Μασκαρένιας" (Tuna Mascarenhas), πέθανε στην Πράια στις 8 Σεπτεμβρίου 2009, στα 65 της χρόνια. Είχε δύο γιους και μία κόρη.
Ο Μοντέιρο πέθανε σε ηλικία 72 ετών από φυσικά αίτια στο Πράσινο Ακρωτήριο στις 16 Σεπτεμβρίου 2016.
Ερέδια

Γεωγραφία

Η Ερέδια βρίσκεται κεντρικά της Κόστα Ρίκα και νότια της Επαρχίας Ερέδια. Βρίσκεται νότια της Άνχελες, βορειοανατολικά της Εσμεράλδα, νοτιοδυτικά της Γκουαγιαμπάλ και βορειοανατολικά της Σαν Φερνάντο.

Κλίμα

Το κλίμα της Ερέδιας είναι τροπικό.

Δημογραφία

Η Ερέδια είχε σύμφωνα με την απογραφή του 2006 42.600 κατοίκους.
Χρούσσα Σύρου

Εκκλησιαστικά

Στην κορυφή ενός λόφου δεσπόζει ο καθολικός Ναός της Παναγίας της Φανερωμένης, ο οποίος χτίστηκε περίπου το 1890. Γιορτάζει στις 24 Σεπτεμβρίου και πλήθος πιστών παρακολουθεί εκείνη τη μέρα την υπαίθρια Θεία Λειτουργία. Δίπλα στο ναό υπάρχει το παλιό εξωκλήσι που χρονολογείται από τον 14ο αιώνα.
Στο κέντρο του οικισμού έχουν χτιστεί δύο ορθόδοξοι ναοί: ο Ιερός Ναός του Άγιου Σπυρίδωνα (μονόχωρος κεραμοσκέπαστος ναός) που χτίστηκε το 1854 και ο Ιερός Ναός του Γενεσίου της Θεοτόκου (μονόκλιτη βασιλικού ρυθμού) ο οποίος χτίστηκε το ίδιο έτος από του κατοίκους της πόλης που είχαν καταφύγει στα Χρούσσα για να αποφύγουν την επιδημία χολέρας.

Παιδική Κατασκήνωση

Στον οικισμό λειτουργούσε παλιά η Παιδική Κατασκήνωση, όπου πρόσκοποι από όλη την Ελλάδα κατασκήνωναν το καλοκαίρι και έδιναν ζωή στην περιοχή με τις εκδηλώσεις τους. Επίσης, κατασκήνωναν και στρατιώτες-φαντάροι, όπου έκαναν ασκήσεις και βολές.
Η κατασκήνωση, όπου για δεκαετίες (από το 1950 μέχρι τις αρχές της νέας χιλιετίας) έδινε πνοή, έχει πλέον ερημώσει και καταστρέφεται. Μοναδικές εξαιρέσεις αποτελούν τα παιδιά που παίζουν μπάλα στο χωμάτινο γήπεδο του οικισμού και το μεγάλο γλέντι-θεσμός του νησιού το οποίο γίνεται την Πρωτομαγιά και διοργανώνει ο Πολιτιστικός Σύλλογος Χρουσσών.
Μάχη της λίμνης της Καστοριάς

Η Μάχη της Λίμνης Καστοριάς διεξήχθη στις 15 Απριλίου 1941 στην πόλη της Καστοριάς και στο Άργος Ορεστικό και σημαδεύτηκε με την ελληνική αποτυχία. Το χρονικό της μάχης έγκειται στη μάχη της Κλεισούρας. Στη μάχη που διεξήχθη στις 13 και 14 Απριλίου, η ελληνική απόσπαση που περιείχε στοιχεία από το ελληνικό τμήμα 20ου πεζικού απέτυχε να αποκρούσει τη γερμανική ταξιαρχία LSSAH.

Ιστορικό

Η μάχη ξεκίνησε στις 05:30 της 15ης Απριλίου. Η ελληνική πλευρά χαρακτηρίστηκε από τις γερμανικές δυνάμεις ως ελαφρά μηχανοκίνητα που υποστηρίζονται από 15 τεθωρακισμένα. Μια άλλη ελληνική πηγή που βασίζεται στον απολογισμό του διοικητή του τάγματος I/23 αναφέρει 17 "τεθωρακισμένα" και 10 μηχανοκίνητα. 
Στο 11:00 οι Γερμανοί ανανεώνουν την επίθεσή τους, ενισχυμένοι. Ο Πασχαλίδης επισημαίνει ότι στα 10:30 γερμανικά βαριά πυροβολικά βομβάρδισαν έντονα τη δεξιά πτέρυγα του I/23 με απολογισμό 3 νεκρούς και 10 τραυματίες. Σημειώνει επίσης ότι η ελληνική θέση ήταν πολύ αδύναμη, καθώς οι άνδρες ήταν ακίνητοι σε βραχώδες έδαφος, το οποίο από τους βομβαρδισμούς κατέρρευσε. Ο Meyer σημειώνει ότι «το μεσημέρι» το τάγμα III/ LSSAH εισήλθε στη μάχη από τα αριστερά, περικυκλώνοντας την περιοχή. Καθ όλη τη διάρκεια της μάχης το ελληνικό πυροβολικό επέτυχε καλή βολές και αναγκάζοντας τους γερμανούς να αλλάζουν θέσεις. Στην 13:30 οι Γερμανοί επανεπιτήθονται με ισχυρή υποστήριξη από τεθωρακισμένα και πυροβολικό και στις 14:00 κατάφεραν να καταλάβουν το χωριό Αμπελόκηποι. Η ελληνική μεραρχία ιππικού που υπερασπιζόταν τη θέση υπέστη μεγάλο πλήγμα. Περίπου στις 14:45 ο απολογισμός της ελληνικής πλευράς είναι 84 περίπου νεκροί και τραυματίες.
Στις 17:00 οι Γερμανοί ανανέωσαν την επίθεσή τους, αυτή τη φορά με την υποστήριξη περίπου 40 αεροσκαφών Luftwaffe. Τα αεροπλάνα εστίασαν τις επιθέσεις τους στο ελληνικό πυροβολικό και κατέστρεψαν με επιτυχία 4 πυροβολικα και πολλά αμαξίδια. Οι απώλειες πεζικού ήταν περιορισμένες. Το γερμανικό πυροβολικό εντάχθηκε επίσης με πλήρη δύναμη στην επίθεση. Στις 18:00 η γέφυρα Μανιάκο διετάχθη να κατεδαφιστεί και οι μονάδες να υποχωρήσουν πάνω από τη γέφυρα βορειοδυτικά από το Άργος Ορεστικό. Το ελληνικό πυροβολικό πολεμούσε με τα τελευταία του εφόδια. Στις 19:00 τα γερμανικά τεθωρακισμένα περικύκλωσαν και κατέλαβαν τον Άργος Ορεστικό. Το τάγμα I/23, σύμφωνα με τον διοικητή του, είχε 160 νεκρούς.
Εκλειπτική

Η εκλειπτική είναι το μέσο επίπεδο που διαγράφει ο Ήλιος στην ουράνια σφαίρα, καθώς αυτός αλλάζει θέση στον ουρανό κατά τη διάρκεια ενός έτους, ή πιο σωστά το μέσο επίπεδο κίνησης της Γης γύρω από τον Ήλιο.
Όπως είναι γνωστό η Γη είναι αυτή που περιφέρεται γύρω από τον Ήλιο, όμως φαινομενικά ο Ήλιος μοιάζει να είναι αυτός που περιφέρεται γύρω από τη Γη, συμπληρώνοντας την περιφορά του σε ένα έτος. Η ετήσια αυτή «κίνηση» του Ήλιου δεν είναι εύκολα αντιληπτή λόγω της περιστροφής της Γης γύρω από τον άξονά της (σε διάστημα μιας ημέρας), και δεν πρέπει να ταυτίζεται με την ημερήσια πορεία του Ήλιου από την Ανατολή στη Δύση. Η φαινομενική αυτή περιφορά του Ήλιου γύρω από τη Γη διαγράφει ένα επίπεδο που όταν προεκταθεί τέμνει την ουράνια σφαίρα κατά μέγιστο κύκλο. Ο μέγιστος αυτός κύκλος της ουράνιας σφαίρας ονομάζεται εκλειπτική.
Με διαφορετικά και πιο απλά λόγια, και αν θυμηθούμε ότι η Γη είναι αυτή που κινείται στην πραγματικότητα, η εκλειπτική είναι το επίπεδο πάνω στο οποίο διαγράφεται η τροχιά της Γης γύρω από τον Ήλιο. Το επίπεδο της εκλειπτικής ταυτίζεται σχεδόν με το επίπεδο πάνω στο οποίο διαγράφονται οι τροχιές των περισσότερων πλανητών, καθώς και με τον ισημερινό του Ήλιου. Τούτο συμβαίνει λόγω της κοινής καταγωγής όλων των βασικών σωμάτων του Ηλιακού μας Συστήματος από τον ίδιο πρωτοπλανητικό δίσκο.
Σημειώνεται ότι η ονομασία της εκλειπτικής προήλθε από την ελληνική γλώσσα επειδή σε αυτό το επίπεδο παρατηρούνται οι εκλείψεις.
Γοδεφρείδος φον Χόενλοε

Βιογραφία

Ήταν γιος τού Κραφτ Α΄ τού Χόενλοε-Βάικερσχαϊμ και της 1ης συζύγου του Βίλλιμποργκ φον Βέρτχαϊμ. Καταγόταν από τον πλούσιο Οίκο τού Χόενλοε τού Μπουργκ Χόλαχ, κοντά στο Ούφφενχαϊμ. Ήταν μικρανεψιός τού Ερρίκου, 7ου μ. μαγίστρου των Τευτόνων ιπποτών.
Ο Γοδεφρείδος εισήλθε στο Τευτονικό Τάγμα το 1279 και έγινε ιππότης-διοικητής (komtur) στη Φραγκονία το 1290. Το 1294 προήχθη σε μεγάλο μάγιστρο τού Τάγματος (Deutchmeister), που ήταν η θέση τού μαγίστρου στον κλάδο τού Τάγματος μέσα στη Γερμανία. Καθώς ήταν σε στενή σχέση με τον μάγιστρο Κορράδο φον Φόιχτβαγκεν, εκλέχθηκε διάδοχός του από τον Σύλλογο τού Τάγματος (Capitulum) στη Βενετία το 1297.
Εθεωρείτο ως αδρανής, σε σχέση με την εξάπλωση τού Τευτονικού Τάγματος στην Πρωσία και τη Λιβονία, καθώς και ότι δεν εισάκουσε τα αιτήματα που έγιναν από τις περιοχές αυτές. Έτσι ο Σύλλογος τού Τάγματος συγκεντρώθηκε στο Μέμελ και ζήτησε την παραίτησή του, η οποία υπεγράφει στο Έλμπινγκ στις 8 Οκτωβρίου 1303.
Ο Γοδεφρείδος άφησε την Πρωσία και εγκαταστάθηκε στη Γερμανία, όπου έλαβε τη διοίκηση (bailiwick) της Φραγκονίας. Προσπάθησε να επανεγκατασταθεί ως μ. μάγιστρος, αλλά η διεκδίκησή του απορρίφθηκε από τους συντρόφους του ιππότες-αδελφούς, που είχαν εκλέξει τον Ζήγκφρητ φον Φόιχτβανγκεν. Ο Γοδεφρείδος εγκαταστάθηκε στο Ουλμ ώσπου το 1307 μετακόμισε στο Μέργκεντχαϊμ, όπου και απεβίωσε τρία έτη μετά. Τάφηκε στο Μάρμπουργκ.
Πέτρος ο Ίβηρας

Βιογραφία

Γεννήθηκε στην Ιβηρία (σημ. Γεωργία) μεταξύ των ετών 409 και 417 και αναφέρεται ως γιος τοπικού άρχοντα της δυναστείας των Χοσροϊδών που στάλθηκε στην Κωνσταντινούπολη ως πολιτικός όμηρος, αν και η συγκεκριμένη εκδοχή αμφισβητείται. Σύμφωνα με γεωργιανές πηγές, το κοσμικό του όνομα ήταν Μουρβανός.
Η παρουσία του Πέτρου στην αυτοκρατορική αυλή του Θεοδοσίου Β΄ μαρτυρείται ήδη από το 421/422, ωστόσο αργότερα εγκατέλειψε την Κωνσταντινούπολη -κατά τον βιογράφο και μαθητή του Πέτρου, Ιωάννη Ρούφο, δραπέτευσε- προκειμένου να μεταβεί στην Ιερουσαλήμ. Εκεί, με τη συμβολή της αγίας Μελανίας εκάρη μοναχός και ακολούθως ίδρυσε μοναστήρι κοντά στον Πύργο του Δαβίδ (αρχαίο φρούριο εντός της Ιερουσαλήμ), το οποίο έμεινε γνωστό ως μονή Ιβήρων. Τα επόμενα χρόνια, το ξέσπασμα δογματικών έριδων στους κόλπους της Ανατολικής Εκκλησίας ανάγκασαν τον Πέτρο, ως φανατικό μονοφυσίτη, να εγκατασταθεί στη Γάζα όπου συνέχισε να ασκητεύει. Το 446 χειροτονήθηκε πρεσβύτερος, ενώ το 453 αναρριχήθηκε στον επισκοπικό θρόνο του Μαϊουμά. Κατόπιν, μετέβη για ένα διάστημα στην Αίγυπτο, όπου συμμετείχε μαζί με έναν ακόμη ιεράρχη στην ενθρόνιση του μονοφυσίτη επισκόπου Αλεξανδρείας Τιμόθεου Β΄. Επιστρέφοντας στην Παλαιστίνη, αρνήθηκε να υπογράψει το Ενωτικόν της Δ΄ Οικουμενικής Συνόδου που είχε διεξαχθεί το 451 στη Χαλκηδόνα και ακολούθως αναζήτησε καταφύγιο στην περιοχή της Φοινίκης. Πέρασε το υπόλοιπο της ζωής του ασκητεύοντας και προσπαθώντας να οργανώσει τοπικές μονοφυσιτικές εκκλησίες και απεβίωσε το 491 στην Ιάμνεια της Παλαιστίνης.
Ο Πέτρος ο Ίβηρας θεωρείται εμβληματική προσωπικότητα του μονοφυσιτισμού και ένας από τους πολέμιους των αποφάσεων της Δ΄ Οικουμενικής Συνόδου. Από την άλλη πλευρά, ορισμένοι συγγραφείς, καθώς και η Ορθόδοξη Εκκλησία της Γεωργίας, απορρίπτουν τη σύνδεση του Πέτρου με τις αντιχαλκιδόνιες εκκλησίες, παρουσιάζοντάς τον ως νεοπλατωνικό φιλόσοφο. Η πρώτη βιογραφία του γράφτηκε λίγο μετά τον θάνατό του από τον ακόλουθό του, Ιωάννη Ρούφο, ο οποίος αποδίδει στον Πέτρο θαυματουργές ικανότητες.
96 Αίγλη

Φυσικά χαρακτηριστικά

Η μέση διάμετρος της Αίγλης υπολογίσθηκε σε 169,9 χλμ. από τρεις επιπροσθήσεις, ενώ η μάζα της εκτιμάται σε 5,1 τετράκις εκατομμύρια τόνους. Η μέση επιτάχυνση της βαρύτητας στον ισημερινό της Αίγλης εκτιμάται σε 4,75 cm/sec², δηλαδή η βαρύτητα εκεί είναι 206 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 89,8 m/sec (323 χιλιόμετρα την ώρα).
Ο φασματικός τύπος της Αίγλης είναι ο σπάνιος T (σκούρος με άγνωστη σύσταση). Το άλβεδό της είναι 0,052 και η μέση θερμοκρασία στην επιφάνειά της εκτιμάται σε 114 βαθμούς Κελσίου κάτω από το μηδέν.
Η Αίγλη περιστρέφεται γύρω από τον εαυτό της μία φορά κάθε 13 ώρες και 49 λεπτά.
Επιθέσεις της 11ης Σεπτεμβρίου 2001

Στις 11 Σεπτεμβρίου 2001, εκδηλώθηκαν τρομοκρατικές επιθέσεις εναντίον στόχων στις Ηνωμένες Πολιτείες Αμερικής. Σε τέσσερα πολιτικά αεροσκάφη εκδηλώθηκε αεροπειρατεία, και τα τρία από αυτά οδηγήθηκαν από τους αεροπειρατές και προσέκρουσαν στους Δίδυμους Πύργους του Παγκόσμιου Κέντρου Εμπορίου και το Πεντάγωνο, ενώ το τέταρτο συνετρίβη σε ανοικτό χώρο. Οι Δίδυμοι Πύργοι κατέρρευσαν λίγη ώρα μετά τις συγκρούσεις των αεροσκαφών επάνω τους, προκαλώντας χιλιάδες απώλειες: εκτός των 19 αεροπειρατών, συνολικά από τις επιθέσεις, 2.973 άνθρωποι έχασαν την ζωή τους και 24 μένουν αγνοούμενοι.
Τις επιθέσεις πραγματοποίησαν ισλαμιστές τρομοκράτες, οργανωμένοι από την οργάνωση Αλ Κάιντα και τον αρχηγό της, Οσάμα μπιν Λάντεν, με σκοπό να πλήξουν τον μεγαλύτερο εχθρό τους. Ο Οσάμα Μπιν Λάντεν καταζητούταν από τις ΗΠΑ για προηγούμενες επιθέσεις που είχε πραγματοποιήσει η οργάνωσή του εναντίον αμερικανικών στόχων. Το ανθρωποκυνηγητό που εξαπολύθηκε εναντίον του στο Αφγανιστάν δεν απέδωσε αποτελέσματα, και εξακολουθούσε να απευθύνεται στους οπαδούς και τους εχθρούς του μέσω μαγνητοσκοπημένων μηνυμάτων, μέχρι το 2011 οπότε και εκτελέστηκε επιτόπου κατά την επιδρομή Αμερικανών καταδρομέων στο σπίτι του, στο Πακιστάν.
Οι επιθέσεις της 11 Σεπτεμβρίου 2001 ήταν η μεγαλύτερη τρομοκρατική επίθεση που έχει συμβεί εώς τώρα και αποτελούν κομβικό σημείο της παγκόσμιας ιστορίας, έχοντας προκαλέσει πολλές αλλαγές στις διεθνείς σχέσεις, στην κοινωνική και πολιτική ζωή σε όλο τον κόσμο. Ορισμένα από τα αποτελέσματα, ήταν η αντίδραση των ΗΠΑ και συμμάχων τους, προκαλώντας ή επισπεύδοντας την εισβολή αμερικανικών δυνάμεων στο Αφγανιστάν και στο Ιράκ. Επίσης εκατοντάδες ύποπτοι για τρομοκρατικές ενέργειες έχουν συλληφθεί και κρατηθεί με ή χωρίς κατηγορίες και δικαστική κάλυψη.

Συνέπειες

Συνέπειες των τρομοκρατικών επιθέσεων της 11ης Σεπτεμβρίου ήταν οι δύο πολεμικές επιθέσεις που ξεκίνησαν οι Ηνωμένες Πολιτείες ενάντια σε Αφγανιστάν (7 Οκτωβρίου 2001) και Ιράκ (20 Μαρτίου 2003) αντίστοιχα, στα πλαίσια του Πόλεμου ενάντια στην τρομοκρατία.
Ανόργανα σιλάνια

Ιδιότητες

Σχετικά με τις φυσικές ιδιότητες του σιλανίων είναι παρόμοια με των αντίστοιχων υδρογονανθράκων. Το σιλάνιο (SiH₄) και το δισιλάνιο (Si₂H₆) είναι ένα άχρωμα αέρια με μια δυσάρεστη οσμή. Το τρισιλάνιο (Si₃H₈) είναι ένα άχρωμο δηλητηριώδες πτητικό υγρό. Τα ανώτερα μέλη της ομόλογης σειράς βρίσκονται στη στερεά κατάσταση. Τα σιλάνια διαλύονται στην αιθανόλη (C₂H₅OH), στη βενζίνη, στα οργανοσιλάνια και στο διθειάνθρακα (CS₂). 
Τα σιλάνια τείνουν να είναι λιγότερο σταθερά (κι άρα πιο δραστικά) από τα ανάλογά τους αλκάνια, επειδή αντίστοιχα ο δεσμός Si-Si είναι λίγο ασθενέστερος από το δεσμό C-C. Έται, το οξυγόνο διασπά τα σιλάνια εύκολα, γιατί ο δεσμός Si-O είναι θερμοδυναμνικά σταθερότερος από το δεσμό Si-Si.
Τα σιλάνια μπορούν επίσης να ενσωματώσουν ένα άτομο οξυγόνου στο μόριό τους, σχηματίζοντας υδροξύλιο και δίνοντας έτσι την ανάλογη σιλανόλη, που είναι το πυριτική ανάλογο της αντίστοιχης αλκανόλης. Γενικά υπάρχουν πυριτικά ανάλογα για όλα παράγωγα των αλκανίων.

Εφαρμογές

Υπάρχουν αρκετές βιομηχανικές και ιατροφαρμακευτικές εφαρμογές για το σιλάνιο και για μερικά λειτουργικά σιλάνια. Για παράδειγμα χρησιμοποιούνται ως αντιδραστήρια για τη σύνδεση γυάλινων (πυριτικές ενώσεις) και πολυμερών υλικών (ανθρακούχες ενώσεις), σταθεροπιώντας έτσι το σύνθετο προϊόν. Σχηματίζουν επίσης βιοαδρανείς συνδέσμους με εμφυτεύματα τιτανίου. Άλλες εφαρμογές τους περιλαμβάνουν διάφορα υδρόφοβα προϊόντα, προστασία τοιχοποιίας, έλεγχος των γκράφιτι, εφαρμογές πολυκρυσταλικών στρωμάτων πυριτίου πάνω σε γκοφρέτες πυριτίου στην παραγωγή ημιαγωγών και στεγανωτικά.
Επίσης αποτελούν την πρώτη ύλη για την παραγωγή οργανοσιλανίων και αποτελούν αναγωγικά αντιδραστήρια για τυν οργανική και την οργανομεταλλική χημεία.
Απόλλων Χάμιλτον

Ο Απόλλων Χάμιλτον (Hamilton Apollo) υπήρξε ένας επαγγελματικός ελληνοκαναδικός ποδοσφαιρικός σύλλογος με έδρα την πόλη του "Χάμιλτον" της πολιτείας Οντάριο του Καναδά. Συμμετείχε ως το 1972 στο καναδικό επαγγελματικό πρωτάθλημα (National Soccer League), το παλιότερο εθνικό πρωτάθλημα, που διεξαγόταν από το 1927 ως το 1997. Στη συνέχεια συνενώθηκε με την ομάδα Τορόντο Ελλάς και μετείχε στο πρωτάθλημα ως Όμηρος (χωρίς τοπωνυμικό προσδιορισμό) από το 1973 ως το 1975. Το 1976 τη θέση του Όμηρου πήρε ο Πανελλήνιος Τορόντο.
Στο Χάμιλτον υπάρχει και σήμερα σύλλογος με την επωνυμία "Απόλλων" που μετέχει στο τοπικό πρωτάθλημα παλαιμάχων (Hamilton and District Oldtimers Soccer League).

Ιστορικό

Από το 1970 ως το 1972 (ενδεχομένως και τα έτη 1968, 1969), μετείχε στο επαγγελματικό πρωτάθλημα Καναδά (NSL) η ομάδα Απόλλων Χάμιλτον (Hamilton Apollo). Την ίδια περίοδο μετείχαν επίσης άλλοι δυο ελληνικοί σύλλογοι, ο Όμηρος Χάμιλτον (ως το 1970) και η Ελλάς (ως το 1972) από το κοντινό Τορόντο (43 μίλια από το Χάμιλτον).
To 1973 τους δυο ελληνικούς συλλόγους που είχαν απομείνει στη λίγκα αντικατέστησε ο σύλλογος "Όμηρος", που εντάχθηκε στο πρωτάθλημα χωρίς τοπωνυμικό προσδιορισμό. Ο Όμηρος μετείχε για τρεις σεζόν και στη συνέχεια τον διαδέχθηκε ο Πανελλήνιος Τορόντο.